# Cercle d'Agermanament Occitano-Català

El Cercle d'Agermanament Occitano-Català (Cercle d'Afrairament Occitanocatalan en occità) o CAOC és una associació que vol fomentar les relacions entre les cultures occitana i catalana.

## Història

El CAOC, que es va fundar el 1977, continua la tasca de l'Oficina de Relacions Meridionals, fundada el 1930, pel retrobament entre les cultures occitana i catalana i la promoció d'ambdues als dos territoris. Té seus a Barcelona i Tolosa. Cada any convoca actes conjunts com el Premi Rei En Pere i els Focs de Sant Joan a Montsegur, recolzats també pel Centre d'Estudis Càtars Renat Nelli, fundat el 1982.
Inicialment, a la secció occitana el primer president fou l'historiador Pèire Vilar (el segon fou l'escriptor i erudit Robèrt Lafont) i el secretari Pèire Lagarda. Actualment el secretari de la secció catalana és Enric Garriga i Trullols i de l'occitana, l'escriptor provençal Pèire Pessamessa. Amb el suport de l'Oficina de Política Lingüística s'hi organitzen cursos d'occità (nivells A1, A2, B1, B2 i C1), ja des del curs 2008-2009, a més de tallers de conversa, de literatura i d'altres expressions de cultura occitana.
D'ençà de 1978 el CAOC treballa per fomentar la cultura catalano-occitana en el gran espai que s'estén des dels Alps fins a l'Atlàntic i fins a Guardamar. El CAOC realitza una tasca de difusió del fet occità a Catalunya i del fet català a Occitània. El CAOC posa al nostre abast la possibilitat de conèixer en profunditat aquesta bella i desconeguda Occitània i de poder parlar en occità i en català en una àrea tres cops més gran que els Països Catalans, i de participar en actes culturals, lúdics i gastronòmics.
Des de fa 28 anys el Cercle d'Agermanament Occitano-Català organitza un aplec al capdamunt del Port de Salau, a Esterri d'Àneu, per recuperar els vincles entre els dos territoris.

## Premis Rei En Pere

Els Premis Rei En Pere foren instituïts pel Cercle d'Agermanament Occitano-Català el 1978 a Montpeller.

### Premiats

* 1979. Lliurat a Castelló de la Plana. Missió i Destí de Catalunya-Occitània d'Esteve Albert i Corp d'Andorra.
* 1982. Lliurat a Perpinyà. La drilha d'Adelina Isac, de Sarlat (Occitània).
* 1985. Lliurat a Barcelona. Entendre Occitània de Josep Maria Serra i Estruch, de Barcelona.
* 1989. Lliurat a Barcelona. El roman de Blandín de Cornualla i Guillot Ardit de Miramar. Cap a una novel·la cavalleresca de Vicent Martínez i Pérez, del País Valencià.
* 1991. Lliurat a Banyoles. La correspondència entre Loís Alibert i Josep Carbonell i Gener de Manuel Alquezar i Montañés.
* 1996. Lliurat a Mataró. Bona taula de Vicent Marquès, d'Aldaia (País Valencià).

## Presidents de la secció occitana del CAOC

* De 1978 a 1981: Pèire Vilar, historiador llenguadocià.
* De 1981 a 1986: Robèrt Lafont, escriptor i erudit provençal.
* De 2002 a 2015: Pèire Pessamessa, escriptor provençal.

## Presidents del CAOC

* De 1978 a 1979: Josep Maria Batista i Roca.
* De 1979 a 1982: Joan Amorós i Pla.
* De 1982 a 1987: Joan Fuster.
* De 1987 a 2001: Joan Amorós i Pla.
* De 2001 a 2011: Enric Garriga i Trullols.
* De 2012 a 2014: Núria Bayó i Mañosa.
* De 2014 a 2019: Núria Ontiveros Briansó.
* De 2019 a 2022: Núria Comas Fornaguera.
* De 2022 a 2023: Francesc Sánchez Garcia.
* De 2023 a 2024: Núria Comas Fornaguera.
* De 2024-actualitat: Esther Lucea Teruel.

## Referències

* 1 2 «Cercle d'Agermanament Occitano-Català». Gran Enciclopèdia Catalana. Barcelona: Grup Enciclopèdia Catalana.
* ↑ Bloc del CAOC
* ↑ Cursos de llengua al CAOC
* ↑ Tallers i d’altres cursos
* ↑ «RacóCatalà-Fòrum».
* ↑ «PallarsDigital».
* ↑ «Missió i destí de Catalunya i Occitània». PagesEditors.cat. Arxivat de l'original el 2016-08-15. [Consulta: 15 juliol 2016].
* ↑ «La correspondéncia entre Loís Alibert e Josep Carbonell e en Genièr». Google Books. [Consulta: 15 juliol 2016].

## Enllaços externs

* Cercle d'Agermanament Occitano-Català - Lloc web oficial
* Grup de fotografia per l'agermanament occitanocatalà